Politiet: Fremstår brutalt og profesjonelt

Se dramatisk overvåkningsvideo

Her slår ranerne til mot gullsmeden på Grønland

Overvåkningsbildene viser hvordan ranerne slo til mot en gullsmed lørdag formiddag.

Mona Byrkjedal

Rune Thomas Ege

Linn Johansen

Oppdatert 29. mars 2014

Artikkelen er over seks år gammel

- Ranet fremstår som brutalt og profesjonelt, sier politiadvokat for organisert kriminalitet i Oslo politidistrikt, Kathrine Kristoff til VG.

- Grunnen til at ranet fremstår profesjonelt er både måten ranet gjennomføres på, med den brutaliteten som kommer frem i overvåkningsvideoen, og de opplysningene vi har om at de setter fyr på bilen de har brukt kort tid etter ranet, sier hun.

I videoen som er frigitt av politiet lørdag kveld, ser man hvordan de maskerte ranerne går systematisk løs på monterne med brekkjern.

Ranerne er maskert med det som ser ut som finlandshetter, og går fra monter til monter og tømmer det de ser av varer.

- Dersom noen kjenner igjen bekledningen, eller har andre tips i forbindelse med ranet så bes de ta kontakt med politiet snarest, sier Kristoff.

Man kan også se forskrekkede kunder som løper ut av butikken. Minst en av ranerne er bevæpnet med det som ser ut som et AK-47 automatgevær.

- I videoen ser man at det medbringes skytevåpen. Det ser ut som et gevær av noe slag, sier politiadvokat Kristoff.

I videoen ser man også at ranerne fyller bager med tyvgods.

Politiet jakter fire gjerningsmenn etter et væpnet ran av gullsmeden Sheikh Enterprises på Grønland i Oslo. Det ble avfyrt flere skudd, men ingen personer ble fysisk skadet i ranet.

Politiet fikk melding om ranet 11.58 lørdag og satte inn alt av tilgjengelige enheter. I en gate like ved gullsmeden ble det også funnet en bil i brann som politiet setter i forbindelse med ranet.

I en pressemelding etterlyser politiet vitner, og ønsker tips om en mulig fluktbil ranerne kan ha benyttet etter å ha tent på ransbilen.

- Dersom noen har sett de fire gjerningsmennene uten finlandshetter ønsker politiet beskrivelse av dem. De hadde på seg like klær. Politiet ønsker videre opplysninger om hvor klærne er kjøpt, står det i pressemeldingen.

Bildespesial: Se bilder fra dramaet her!

- Det var ganske ille og veldig skremmende. Jeg ble slått på armen av en av ranerne, og har vært innom en tur på legevakten, sier Kasim Ahmad (23), som nylig skal ha overtatt virksomheten.

Han var til stede i butikken da ranet fant sted, og sier at han er svært berørt av hendelsen.

Publisert: 29.03.14 kl. 19:13 Oppdatert: 29.03.14 kl. 22:48